กรมทหารราบที่ 31 รักษาพระองค์

**กรมทหารราบที่ 31 รักษาพระองค์** มีชื่อเต็มว่า **กรมทหารราบที่ 31 รักษาพระองค์ ในพระบาทสมเด็จพระมหาภูมิพลอดุลยเดชมหาราช บรมนาถบพิตร** เป็นหน่วยทหารของกองทัพบกไทย ขึ้นตรงต่อกองพลที่ 1 รักษาพระองค์ มีที่ตั้งหน่วยอยู่ที่ 120 หมู่ 5 บ้านหนองแขม ถนนพิชัยดาบหัก ตำบลถนนใหญ่ อำเภอเมืองลพบุรี จังหวัดลพบุรี

## ประวัติ
กรมทหารราบที่ 31 รักษาพระองค์ ในพระบาทสมเด็จพระมหาภูมิพลอดุลยเดชมหาราช บรมนาถบพิตร สถาปนาหน่วยเมื่อวันที่ 10 พฤศจิกายน พ.ศ. 2498 ในนามหน่วย "กรมผสมที่ 31" ต่อมาได้จัดกำลังเป็นหน่วยขึ้นตรงของกองพลที่ 1 ในปี พ.ศ. 2499 และจัดกำลังเป็นหน่วยส่งทางอากาศเมื่อปี พ.ศ. 2512 โดยจัดให้กองพันที่ 1 เป็นหน่วยพลร่ม และแปรสภาพกองพันที่ 2 และ 3 ให้เป็นหน่วยรบประเภทเดียวกันในระยะต่อมา

ในปี พ.ศ. 2519 กรมผสมที่ 31 ได้รับการสถาปนาให้เป็นหน่วยทหารรักษาพระองค์ภายใต้สังกัดกองพลที่ 1 รักษาพระองค์ เปลี่ยนแปลงนามหน่วยเป็นกรมทหารราบที่ 31กองพลที่ 1 รักษาพระองค์ ในปี พ.ศ. 2522 และยกฐานะเป็นหน่วยทหารรักษาพระองค์ในพระบาทสมเด็จพระมหาภูมิพลอดุลยเดชมหาราช บรมนาถบพิตร เมื่อ พ.ศ. 2523

## การจัดกำลังหน่วย
กรมทหารราบที่ 31 รักษาพระองค์ ในพระบาทสมเด็จพระมหาภูมิพลอดุลยเดชมหาราช บรมนาถบพิตร ปัจจุบันจัดรูปแบบหน่วยขึ้นตรงดังนี้
* กองร้อยบังคับการกรม
* กองร้อยทหารม้ายานเกราะ 1 กองร้อย
* กองร้อยเครื่องยิงลูกระเบิด 1 กองร้อย
* กองร้อยลาดตระเวน 1 กองร้อย
* กองพันทหารราบที่ 1 กรมทหารราบที่ 31 รักษาพระองค์ ในพระบาทสมเด็จพระมหาภูมิพลอดุลยเดชมหาราช บรมนาถบพิตร (หน่วยพลร่มและส่งทางอากาศ)
* กองพันทหารราบที่ 2 กรมทหารราบที่ 31 รักษาพระองค์ ในพระบาทสมเด็จพระมหาภูมิพลอดุลยเดชมหาราช บรมนาถบพิตร (หน่วยทหารราบเบา)
* กองพันทหารราบที่ 3 กรมทหารราบที่ 31 รักษาพระองค์ ในพระบาทสมเด็จพระมหาภูมิพลอดุลยเดชมหาราช บรมนาถบพิตร (หน่วยทหารราบเบา)

## ภารกิจ
ปัจจุบัน กรมทหารราบที่ 31 รักษาพระองค์ฯ ปฏิบัติภารกิจดังต่อไปนี้
* เป็นกรมทหารราบ บุกพื้นที่ ทำลายกำลังรบของข้าศึก และช่วยเหลือประชาชนเมื่อมีภัยพิบัติ
* เป็นทหารรักษาพระองค์ ถวายอารักขาและความปลอดภัยแด่พระบรมวงศานุวงศ์
* เป็นหน่วยใช้ร่ม หรือหน่วยส่งอากาศ โจมตีจากทางอากาศ 
* เป็นหน่วยพร้อมรบเคลื่อนที่เร็ว (RDF - Rapid Deployment Force) ซึ่งในปี พ.ศ. 2568 ได้มีการฟื้นฟูและเสริมสร้างหน่วยเป็นหน่วยพร้อมรบเฉพาะกิจในสงครามรูปแบบใหม่ พร้อมรับมือทุกสถานการณ์

## วีรกรรมของหน่วย
* กองพันทหารราบที่ 1 กรมทหารราบที่ 31 รักษาพระองค์ฯ เมื่อครั้งยังมีนามหน่วยว่า กองพันทหารราบที่ 6 กองพลลพบุรี กองทัพด้านบูรพา ได้รับพระราชทานเหรียญกล้าหาญประดับธงชัยเฉลิมพล เมื่อวันที่ 29 เมษายน พ.ศ. 2484 จากวีรกรรมในการรบที่ด่านปอยเปต ระหว่างเกิดกรณีพิพาทอินโดจีน เมื่อวันที่ 5 มกราคม พ.ศ. 2484
* กองพันทหารราบที่ 2 กรมทหารราบที่ 31 รักษาพระองค์ฯ เมื่อครั้งยังมีนามหน่วยว่า กองพันทหารราบที่ 8 กองพลลพบุรี กองทัพด้านบูรพา ได้รับพระราชทานเหรียญกล้าหาญประดับธงชัยเฉลิมพล เมื่อวันที่ 29 เมษายน พ.ศ. 2484 จากวีรกรรมในการยึดที่มั่นข้าศึก ณ บ้านโพธิ์สามต้น (อยู่บนถนนสายปอยเปต–ศรีโสภณ ห่างจากปอยเปต 6 กิโลเมตร) ระหว่างเกิดกรณีพิพาทอินโดจีน เมื่อวันที่ 7 มกราคม พ.ศ. 2484 

## เครื่องแบบเต็มยศทหารรักษาพระองค์
thumb|right|ทหารสังกัดกรมทหารราบที่ 31 รักษาพระองค์ ในพระบาทสมเด็จพระมหาภูมิพลอดุลยเดชมหาราช บรมนาถบพิตร ในเครื่องแบบเต็มยศทหารรักษาพระองค์
กรมทหารราบที่ 31 รักษาพระองค์ มีเครื่องแบบเฉพาะสำหรับแต่งกายเต็มยศเมื่อปฏิบัติหน้าที่ทหารรักษาพระองค์ ดังนี้
* หมวกยอดสีขาว มีพู่สีเลือดหมู ด้านหน้าหมวกมีตราพระราชลัญจกรประจำรัชกาลที่ 9
* เสื้อสักหลาดหรือเสิร์จสีน้ำเงินดำ ปลอกคอทำด้วยกำมะหยี่สีเลือดหมู แนวอกมีดุมโลหะสีทองขนาดใหญ่ 7 ดุม ที่ดุมมีอักษรพระปรมาภิไธยย่อ ภปร
* ปลายแขนเสื้อมีปลอกโดยรอบ ทำด้วยกำมะหยี่สีเลือดหมู มีลายช่อชัยพฤกษ์ประดับดอกพุดตานปักด้วยดิ้นทอง ส่วนบนด้านนอกเป็นรูปสามเหลี่ยม มีพระปรมาภิไธยย่อ ภปร ภายใต้พระมหาพิชัยมงกุฎ
* กระเป๋าคันชีพทำด้วยหนังสีเลือดหมู มีแถบไหมทอง 1 แถบ มีตราพระราชลัญจกรประจำรัชกาลที่ 9 ทำด้วยโลหะสีทองติดที่ฝากระเป๋า
* กางเกงสักหลาดหรือเสิร์จสีดำ แนวตะเข็บมีแถบผ้าสักหลาดสีเลือดหมู (1 แถบสำหรับพลทหารและนายทหารชั้นประทวน, 2 แถบสำหรับนายทหารสัญญาบัตร)

## อ้างอิง

หมวดหมู่:ค่ายทหารในจังหวัดลพบุรี
ราบที่ 31
ราบที่ 31
ราบที่ 31